CELEX: 62013CN0648
Language: el
Date: 2013-12-06 00:00:00
Title: Υπόθεση C-648/13: Προσφυγή της 6ης Δεκεμβρίου 2013 — Ευρωπαϊκή Επιτροπή κατά Δημοκρατίας της Πολωνίας

15.2.2014   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               C 45/25
            
         Προσφυγή της 6ης Δεκεμβρίου 2013 — Ευρωπαϊκή Επιτροπή κατά Δημοκρατίας της Πολωνίας
   (Υπόθεση C-648/13)
   2014/C 45/42
   Γλώσσα διαδικασίας: η πολωνική
   
      Διάδικοι
   
   
      Προσφεύγουσα: Ευρωπαϊκή Επιτροπή (εκπρόσωποι: K. Herrmann και E. Manhaeve)
   
      Καθής: Δημοκρατία της Πολωνίας
   
      Αιτήματα της προσφεύγουσας
   
   Η προσφεύγουσα ζητεί από το Δικαστήριο:
   
               —
            
            
               να διαπιστώσει ότι η Δημοκρατία της Πολωνίας, παραλείποντας να μεταφέρει ή μεταφέροντας μερικώς ή ατελώς, τα άρθρα 2, σημεία 19, 20, 26 και 27, 8, παράγραφος 1, 9, παράγραφος 2, 10, παράγραφος 3, και 11, παράγραφος 5, και τα παραρτήματα V (σημεία 1.3, 1.3.4, 1.3.5, 1.4 και 2.4.1) και VII (μέρος A, σημεία 7.2 έως 7.10) της οδηγίας 2009/60/ΕΚ του Ευρωπαϊκού Κοινοβουλίου και του Συμβουλίου της 23ης Οκτωβρίου 2000, για τη θέσπιση πλαισίου κοινοτικής δράσης στον τομέα της πολιτικής των υδάτων (1), παρέβη τις υποχρεώσεις που υπέχει από τις ως άνω διατάξεις και το άρθρο 24 της συγκεκριμένης οδηγίας,
            
         
               —
            
            
               να καταδικάσει Δημοκρατία της Πολωνίας στα δικαστικά έξοδα.
            
         
      Ισχυρισμοί και κύρια επιχειρήματα
   
   
      Άρθρο 2, σημεία 19, 20, 26 και 27
   
   Η Επιτροπή προσάπτει στη Δημοκρατία της Πολωνίας ότι δεν μετέφερε ορθώς και πλήρως τους ορισμούς του άρθρου 2, σημεία 19, 20, 26 και 27 της οδηγίας 2000/60.
   
      Άρθρο 8, παράγραφος 1
   
   Η Επιτροπή προσάπτει στη Δημοκρατία της Πολωνίας ότι στις εθνικές διατάξεις δεν περιλαμβάνονται οι απαιτήσεις που αντιστοιχούν στις προδιαγραφές που ορίζονται για τους τόπους του δικτύου Natura 2000.
   
      Άρθρο 9, παράγραφος 2
   
   Η Επιτροπή θεωρεί ότι το άρθρο 9, παράγραφος 2, της οδηγίας 2000/60 δεν μεταφέρθηκε ορθώς ή πλήρως όσον αφορά την υποχρέωση συμπεριλήψεως στα σχέδια διαχείρισης λεκάνης απορροής ποταμού πληροφοριών σχετικά με τα μέτρα που η Δημοκρατία της Πολωνίας προτίθεται να λάβει για την ανάκτηση των εξόδων και τα οποία θα συμβάλλουν στην επίτευξη των περιβαλλοντικών σκοπών της εν λόγω οδηγίας.
   
      Άρθρο 10, παράγραφος 3
   
   Η Επιτροπή φρονεί ότι η Δημοκρατία της Πολωνίας δεν μετέφερε την υποχρέωση του άρθρου 10, παράγραφος 3, της οδηγίας 2000/60, παρότι είναι αναγκαία η μεταφορά της εν λόγω διατάξεως για την επίτευξη των σκοπών της οδηγίας όσον αφορά την πολιτική των υδάτων.
   
      Άρθρο 11, παράγραφος 5
   
   Η Επιτροπή προσάπτει στη Δημοκρατία της Πολωνίας ότι δεν μετέφερε ορθώς το άρθρο 11, παράγραφος 5, της οδηγίας 2000/60, δεδομένου ότι το πεδίο εφαρμογής της επίμαχης εθνικής ρυθμίσεως δεν είναι τόσο ευρύ όσο το πεδίο εφαρμογής της οδηγίας.
   
      Παράρτημα V
   
   Για την Επιτροπή, παρά το γεγονός ότι μεταφέρθηκε κατά το μεγαλύτερο μέρος του το παράρτημα V, διάφορα σημεία του δεν μεταφέρθηκαν κατά τρόπο ικανοποιητικό στο πολωνικό δίκαιο. Η συγκεκριμένη αιτίαση σχετικά με την εσφαλμένη μεταφορά έχει ως αντικείμενο προπαντός τη συμπερίληψη στα σχέδια διαχείρισης λεκάνης απορροής ποταμού εκτιμήσεων σχετικά με τα επίπεδα αξιοπιστίας (σημεία 1.3., 1.3.4 και 2.4.1), τον έλεγχο των οικοτόπων και ειδών στις ζώνες προστασίας (σημείο 1.3.5) και τον αποκλεισμό των υδρομορφολογικών στοιχείων κατά την κατάταξη των καταστάσεων υδατικών συστημάτων (σημείο 1.4.2).
   
      Παράρτημα VII
   
   Η Επιτροπή προσάπτει στη Δημοκρατία της Πολωνίας ότι δεν μετέφερε ορθώς τα σημεία 7.2 έως 7.10 του τμήματος A του παραρτήματος VII, καθότι πρέπει να γίνεται διάκριση μεταξύ των διατάξεων σχετικά με το πρόγραμμα προστασίας των υδάτων της χώρας και των υδρομορφολογικών σχεδίων διαχειρίσεως λεκάνης απορροής ποταμού που αποτελούν το αντικείμενο του εν λόγω παραρτήματος. Κατά συνέπεια, οι εθνικές διατάξεις τις οποίες ανέφεραν οι πολωνικές αρχές όσον αφορά τη μεταφορά του άρθρου 11 της οδηγίας δεν συνιστούν ορθή μεταφορά των οριζομένων στα σημεία 7.2 έως 7.10.
   
      (1)  EE L 327, σ. 1